《答郑秘丞见寄长韵》
宋代·刘攽

郑公真率故难攀，夙昔相期季孟间。昼锦乡闾嗤拓落，藉糟官局压清閒。

饮肠纵逸卮无当，诗句清新玉作环。屡舞自矜能举袖，少歌谁复顾酡颜。

南金不足偿棋进，鲁酒频闻输罚锾。豪忤里儒连束矢，狂侵醉尉欲翘关。

婢勤织衽几无欲，男饱诗书仅有鳏。疲马踏泥如得绊，弱弓支肘不成弯。

权材未恨原中秘，领邑那知寄百蛮。说将正怜胡越异，问津空复鬓毛斑。

江连楚蜀无穷水，路绕巴渝不尽山。青嶂叫猿寒寂寂，乱泉冲石暝潺潺。

有生谁得辞羁旅，良苦遥知冒险艰。高兴由来向人尽，尺书仍喜不吾悭。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。